Folketing
2002-03-18

kunne være naturligt at stille vilkårlige krav om deltagelse i særlige programmer, der er rettet mod den kriminelle unges voldelige og aggressive adfærd. Jeg vil vende tilbage til disse programmer lidt senere. Gode sociale netværk er også af stor betydning, hvis vi skal holde unge fra kriminalitet. Det er igennem familien, skolen, foreninger, klubber og vennerne, at vi i løbet af vores opvækst lærer at tilpasse os samfundets normer. Det er her, en ung kan hente støtte og finde omsorg, og det er her, den unge kan lære at begå sig blandt andre mennesker. Derfor skal vi også sikre, at det i alle sager, hvor der er grund til det, indgår i reaktionsforløbet, at der fastsættes vilkår om f.eks. uddannelse og deltagelse i foreningsliv eller sportsaktiviteter, sådan som vi kender det fra ungdomskontraktordningen, og det er selvsagt ikke ligegyldigt, om den unge så følger de vilkår, der fastsættes. Det er regeringens holdning, at det skal have konsekvenser for den unge at overtræde de vilkår, der er fastsat. Reaktionen ved overtrædelse af de fastsatte vilkår skal være umiddelbar og mærkbar.